Essays on technology transfer and diffusion
Authors: Καραμάνης Δημήτριος 
Published: September 2021

Η οικονομική μεγέθυνση προωθείται από τις καινοτόμες δραστηριότητες που λαμβάνουν χώρα σε τοπικό επίπεδο καθώς και από την ικανότητα μίας περιοχής να υιοθετεί ξένα τεχνολογικά επιτεύγματα. Οι εφευρέσεις έχουν αναδειχθεί ως η πιο ουσιαστική πηγή μεγέθυνσης. Η παραγωγή νέας γνώσης ωστόσο, δεν είναι φθηνή ενώ είναι έντονα συσσωρευμένη σε λίγες χώρες ή σε ορισμένες περιοχές εντός της ίδιας χώρας. Η παρούσα διατριβή μελετά την ροή πατενταρισμένης τεχνολογικής γνώσης στην αγορά σε ευρύ επίπεδο. Πιο συγκεκριμένα, ερευνά την τάση και την χρονική διάρκεια των δικαιωμάτων ευρεσιτεχνίας των πανεπιστημιακών και ιδιωτικών πατεντών στην αγορά. Η πρωτοτυπία έγκειται, στην αξιοποίηση ενός ιδιαίτερου χαρακτηριστικού του συστήματος κατοχύρωσης ευρεσιτεχνιών που συντελεί στην εκτίμηση του χρόνου εμπορευματοποίησης μίας κατοχυρωμένης τεχνολογικής ιδέας. Στόχος είναι να προσφερθεί στην επιστήμη και στους νομοθετούντες αναφορικά με την τεχνολογία, μία αμερόληπτη και βασισμένη σε στοιχεία ανάλυση που έχει προκύψει από ένα ευρύ δείγμα περισσότερων από 20.000 πανεπιστημιακών και 197.000 ιδιωτικών διπλωμάτων ευρεσιτεχνίας, χορηγούμενων για όλη την«βιώσιμη» περίοδό τους. Με τη συγκεκριμένη προσέγγιση είναι επίσης δυνατόν, να μελετηθούν σημαντικά θέματα, όπως τα χαρακτηριστικά που καθιστούν μία πατέντα αξιόλογη να κατοχυρωθεί ή οι διαφορές ως προς τη τάση και τη διάρκεια της κατοχύρωσης μιας ακαδημαϊκής πατέντας μεταξύ των επιδοτούμενων από το κράτος σε σύγκριση με αντίστοιχες μη επιδοτούμενες, θέματα που δεν έχουν μελετηθεί επαρκώς ως τώρα στην βιβλιογραφία.Επιπλέον, εξετάζεται αν οι κρατικά επιδοτούμενες πατέντες διαφέρουν από τις μη κρατικές ως προ της τάση και την χρονική διάρκεια που απαιτείται για την εμπορευματοποίησή τους. Επιπρόσθετα, η διατριβή μελετά τη ροή της τεχνολογίας μέσω της κινητικότητας των ατόμων με υψηλή εξειδίκευση, όσων δηλαδή δημιουργούν πατέντες. Αυτοί έχουν μία σημαντική οικονομική συνεισφορά: εμπλέκονται έντονα στην παραγωγή καινοτομίας, η οποία με τη σειρά της είναι ο βασικός κινητήριος μοχλός της οικονομικής μεγέθυνσης και της ευημερίας, ενώ συνιστούν ταυτόχρονα και μέσο μεταλαμπάδευσης της γνώσης - όταν οι εξειδικευμένοι εργάτες μετακινούνται από μία περιοχή σε μία άλλη, οι γνώσεις και οι δεξιότητες τους επίσης μεταφέρονται. Ο τρόπος με τον οποίο η ροή της γνώσης καθορίζει τη γεωγραφική κατανομή των καινοτόμων οικονομικών δραστηριοτήτων και συνεπώς την ανισότητα μεταξύ των περιοχών και των χωρών, έχει κινητοποιήσει τους ερευνητές να την καταγράψουν και να τη μελετήσουν. Προκειμένου να εντοπιστούν οι μετακινήσεις των εφευρετών, αναλύονται δεδομένα πατεντών. Χρησιμοποιείται ένα μοντέλο βαρύτητας ώστε να εξετασθεί αν η εγγύτητα· γεωγραφική, τεχνολογική, οικονομική και πολιτισμική μεταξύ των χωρών, αλλά και οι ιδιαίτεροι παράγοντες κάθε χώρας, διαμορφώνουν την ροή αυτών των «ταλαντούχων» ατόμων. Σαν σύγκριση, στο ίδιο πλαίσιο, εξετάζονται επίσης οι ροές απλών, λιγότερο εξειδικευμένων μεταναστών. Η συνεισφορά της εν λόγω μελέτης εντοπίζεται στην χρήση ενός απλού κοινού πλαισίου, ώστε να αναλυθούν συνολικά οι παράγοντες και ιδιαίτερα οι διάφοροι τύποι εγγύτητας, τόσο για τα υψηλά όσο και για τα λιγότερο εξειδικευμένα άτομα και επιπλέον, να εκτιμηθεί ο ρόλος αυτών των δύο κατηγοριών μεταναστών στη διαμόρφωση της τοπικής δραστηριότητας καινοτομίας. Εν κατακλείδι, η εμπειρική ανάλυση της ροής της τεχνολογίας στην αγορά και σε όλον τον κόσμο, η οποία εξετάζεται στη συγκεκριμένη διατριβή, προσφέρει χρήσιμες και πρωτότυπες πληροφορίες για σημαντικά θέματα πολιτικής σχετικά με τη ροή των ακαδημαϊκών, καθώς και αυτών που ανήκουν σε ιδιώτες, πατεντών, θέματα τα οποία είναι επίσης σχετικά και πέρα από τα όρια των Η.Π.Α., καθώς αρκετές ευρωπαϊκές χώρες θεωρούν απαραίτητες ή έχουν ήδη υιοθετήσει πολιτικές προκειμένου, να διευκολύνουν την αποτελεσματική ροή των πατεντών στην αγορά. Επιπρόσθετα, μελετώντας την κινητικότητα των δημιουργών πατεντών είναι δυνατόν να αναγνωρισθούν σημαντικοί παράγοντες που καθιστούν μία περιοχή ικανή να προσελκύσει άτομα με υψηλή εξειδίκευση και συνεπώς να προταθούν σχετικές πολιτικές προς αυτή την κατεύθυνση.